FI Euroopan unionin virallinen lehti CE 70/153

(2004/C 70 E/160)

KIRJALLINEN KYSYMYS E-2879/03

esittäjä(t): Jan Dhaene (PSE) komissiolle

(29. syyskuuta 2003)

Aihe: Hyötyajoneuvoihin asennettavat kuolleiden kulmien pienentämiseksi tarkoitetut järjestelmät ja niiden tekniset tarkastukset

Lehtitietojen mukaan Belgiassa vain 1,02 prosenttia hyötyajoneuvoista ei läpäise teknistä tarkastusta sen takia, että kuolleiden kulmien pienentämiseksi tarkoitetut järjestelmät on sijoitettu väärin tai ne ovat laadultaan heikkoja. Huomautuksen asiaan liittyvistä puutteista sai 4,64 prosenttia hyötyajoneuvoista, joita ei kuitenkaan velvoitettu tarkastettaviksi uudelleen. Alankomaissa poliisin suorittamien tarkastusten yhteydessä havaittiin, että 85 prosenttia kuolleiden kulmien pienentämiseksi tarkoitetuista järjestelmistä oli säädetty väärin. (Tietolähde Goca)

Tekniikka on kuitenkin kehittynyt. Merkittävät hyötyajoneuvojen valmistajat kehittävät tekniikkaa, jossa näyttöjärjestelmät paljastavat kuljettajalle kuolleessa kulmassa olevat ihmiset ja esineet.

— Koskevatko direktiivin 77/143/ETY (1) mukaiset ja ehdotuksen KOM(1999)458 lopullinen COD 98/0097 (2) mukaisesti säädettävät menettelyt myös kuolleiden kulmien pienentämiseksi tarkoitettuja järjestelmiä sellaisina kuin ne on tarkoitus asentaa niiden velvoitteiden mukaisesti, joista säädetään, kun neuvosto on hyväksynyt muutokset direktiiviin 70/156/ETY (3) ehdotuksen KOM(2001)811 lopullinen, 2001/0317 (COD) (4) mukaisesti?

— Koskevatko direktiivin 77/143/ETY mukaiset ja ehdotuksen KOM(1999) 458 lopullinen COD 98/0097 mukaisesti säädettävät menettelyt myös kuolleiden kulmien pienentämiseksi tarkoitettuja järjestelmiä sellaisina kuin ne on nyt asennettu kansallisen lainsäädännön asettamien velvoitteiden mukaisesti, ennen kuin neuvosto on hyväksynyt muutokset direktiiviin 70/156/ETY ehdotuksen KOM(2001) 811 lopullinen, 2001/0317 (COD) mukaisesti?

— Harkitseeko komissio muutoksia lainsäädäntöön ja neuvoston käsiteltävinä oleviin lainsäädäntöehdotuksiin, jotta voitaisiin hyväksyä näyttöjärjestelmiin perustuva tekniikka kuolleiden kulmien pienentämiseksi?

— Onko komissiolla tilastotietoja asennettujen kuolleiden kulmien pienentämiseksi tarkoitettujen järjestelmien sijoituspaikasta ja sen laadusta sekä kyseisten järjestelmien laadusta?

Loyola de Palacion komission puolesta antama vastaus

(12. marraskuuta 2003)

Yhteisön ajokelpoisuutta koskeva politiikka luotiin yli 25 vuotta sitten (puitedirektiivi 77/143/ETY (5)), ja alun perin sen soveltamisalaan kuuluivat ainoastaan rekat, linja-autot, taksit ja ambulanssit. Sittemmin sitä on muutettu yksitoista kertaa, ja nyt se kattaa myös henkilöautot ja kevyet pakettiautot. Lisäksi siinä esitetään yksityiskohtaisesti ajoneuvojen jarrujen ja pakokaasupäästöjen testausvaatimukset.

Puitedirektiivi ja kaikki siihen tehdyt tarkistukset vahvistettiin moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä 20 päivänä joulukuuta 1996 annetulla neuvoston direktiivillä 96/96/EY. Tätä direktiiviä muutettiin viimeksi komission direktiivillä 2003/27/Y, joka on annettu 3 päivänä huhtikuuta 2003 (6), jossa vaaditaan entistä tiukempia testauksia bensiinikäyttöisten ”Euro 3” -ajoneuvojen ja dieselkäyttöisten ”Euro 4” -ajoneuvojen kohdalla.

Euroopan yhteisössä liikennöivien hyötyajoneuvojen teknisistä tienvarsitarkastuksista 6 päivänä kesäkuuta 2000 annetussa Euroopan parlamentin ja neuvoston direktiivissä 2000/30/EY (7) vaaditaan, että raskaisiin hyötyajoneuvoihin on sovellettava kohdennettuja teknisiä tienvarsitarkastuksia, ja siten direktiivillä täydennetään vakiomuotoisia katsastusvaatimuksia, joista on säädetty direktiivissä 96/96/EY. Direktiiviä 2000/30/EY muutettiin viimeksi direktiivillä 2003/26/EY (8), jolla sitä mukautetaan direktiivin 96/96/EY teknisiin säännöksiin.

Komissio on antanut kuolleiden kulmien pienentämiseksi tarkoitettujen peilien ja lisäjärjestelmien sekä tällaisilla laitteilla varustettujen ajoneuvojen tyyppihyväksyntää koskevan ehdotuksen, joka on parhaillaan parlamentin ja neuvoston käsiteltävänä. Ehdotuksessa sallitaan se, että eräissä ajoneuvoissa voi selkeästi määritetyin ehdoin käyttää muita laitteita kuin kuolleiden kulmien pienentämiseksi tarkoitettuja peilejä ja myös näyttöjärjestelmiin perustuvaa tekniikkaa.

Muissa kuin etuohjaamoautoissa, joiden enimmäispaino on alle 7,5 tonnia ja jotka eivät voi täyttää edessä olevan näkökentän vaatimuksia etupeilin avulla, käytetään kamera-näyttö-järjestelmää. Jos kumpikaan näistä vaihtoehdoista ei tarjoa riittävää näkökenttää, on käytettävä jotakin muuta kuolleiden kulmien pienentämiseksi tarkoitettua laitetta. Laitteella on kyettävä havaitsemaan määritellyllä kentällä kohde, jonka korkeus on 50 cm ja läpimitta 30 cm (edellä mainitun ehdotuksen liitteen III 5.6.1 kohta).

Matkustajien kuljettamiseen tarkoitettuihin ajoneuvoihin, joissa on yli kahdeksan istuinta kuljettajan istuimen lisäksi, sekä korkeintaan alle 7,5 tonnia painaviin rekkoihin, joissa on erityinen kori jätteiden keruuta varten, voidaan niiden takaosaan kiinnittää jokin muu kuolleiden kulmien pienentämiseksi tarkoitettu laite kuin peili näkökentän varmistamiseksi ajoneuvon takana. Mikäli vaatimuksia ei voida täyttää kamera-näyttö-järjestelmällä, on mahdollista käyttää mitä tahansa sellaista kuolleiden kulmien pienentämiseksi tarkoitettua laitetta, joka täyttää havaintovaatimukset (liite III 10.1 ja 10.2 kohta).

Komissiolla ei ole asiasta tarpeeksi tilastotietoja. Se on kuitenkin aikeissa aloittaa tutkimukset siitä, minkälaisia kustannuksia ja etuja liittyisi laajakulmapeilien asentamiseen ajoneuvon takaosaan. Tutkimustulosten pitäisi antaa viitteitä kuolleiden kulmien pienentämiseksi tarkoitettujen järjestelmien sijoituspaikasta ja sijoituksen laadusta sekä kyseisten järjestelmien laadusta. Tutkimuksen on määrä olla valmis ennen vuoden 2004 kesää, ja tulokset julkistetaan komission Internet-sivustolla.

(1) EYVL L 47, 8.2.1977, s. 47.

(2) EYVL C 116 E, 26.4.2000, s. 7.

(3) EYVL L 42, 23.2.1970, s. 1.

(4) EYVL C 126 E, 28.5.2002, s. 225.

(5) Neuvoston direktiivi 77/143/ETY, annettu 29 päivänä joulukuuta 1976, moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä.

(6) EUVL L 90, 8.4.2003.

(7) EYVL L 203, 10.8.2000.

(8) Komission direktiivi 2003/26/EY, annettu 3 päivänä huhtikuuta 2003, Euroopan parlamentin ja neuvoston direktiivin 2000/30/EY mukauttamisesta tekniikan kehitykseen hyötyajoneuvojen nopeudenrajoittimien ja pakokaasupäästöjen osalta (EUVL L 90, 8.4.2003).